P6_TA(2007)0080

Pogajanja o pridružitvenem sporazumu med Evropsko unijo in Andsko skupnostjo

Priporočilo Evropskega parlamenta Svetu z dne 15. marca 2007 o pogajalskem mandatu za pridružitveni sporazum med Evropsko unijo in njenimi državami članicami na eni strani ter Andsko skupnostjo in njenimi državami članicami na drugi strani (2006/2221(INI))

Evropski parlament,

- ob upoštevanju predloga priporočila Svetu, ki ga vlaga Luis Yañez-Barnuevo García v imenu skupine PSE, o pogajalskih smernicah za sklenitev pridružitvenega sporazuma med Evropsko unijo in njenimi državami članicami na eni strani ter Andsko skupnostjo in njenimi državami članicami na drugi strani (B6-0374/2006),

- ob upoštevanju odstavka 31 Dunajske deklaracije, ki navaja sklep Evropske unije in Andske skupnosti s 4. vrha Evropska unija-Latinska Amerika in Karibi na Dunaju dne 12. maja 2006, da bi v letu 2006 začeli pogajanja o sklenitvi pridružitvenega sporazuma, ki bi vključeval politični dialog, programe sodelovanja in trgovinski sporazum,

- ob upoštevanju naslova V Pogodbe o Evropski uniji,

- ob upoštevanju svoje resolucije z dne 15. novembra 2001 o vsestranskem partnerstvu in skupni strategiji odnosov med Evropsko unijo in Latinsko Ameriko [1],

- ob upoštevanju svojega stališča z dne 31. marca 2004 o podpisu Sporazuma o političnem dialogu in sodelovanju med Evropsko unijo in njenimi državami članicami na eni strani ter Andsko skupnostjo in njenimi državami članicami, republikami Bolivijo, Kolumbijo, Ekvadorjem, Perujem in Bolivarsko Republiko Venezuelo na drugi strani [2];

- ob upoštevanju svoje resolucije z dne 27. aprila 2006 o okrepljenem partnerstvu med Evropsko unijo in Latinsko Ameriko [3];

- ob upoštevanju priporočila Komisije o začetku pogajanj za sklenitev pridružitvenega sporazuma z Andsko skupnostjo in njenimi državami članicami (SEK(2006)1625),

- ob upoštevanju členov 114(3) in 83(5) svojega Poslovnika,

- ob upoštevanju poročila Odbora za zunanje zadeve in mnenj Odbora za razvoj ter Odbora za mednarodno trgovino (A6-0025/2007),

A. ker so spoštovanje demokracije in pravne države ter neovirano uživanje in dosledno spoštovanje državljanskih in političnih pravic državljanov obeh regij osnovni pogoji za razvoj strateškega partnerstva med stranema,

B. ker sodi med ključne elemente sporazuma poroštvo vsem državljanom, še posebej tistim z roba družbe, kot je avtohtono prebivalstvo, da bodo lahko v polni meri uživali temeljne pravice ter v večji meri sodelovali pri socialnih in političnih odločitvah,

C. ob upoštevanju prizadevanj in pripravljenosti, ki jih je pokazala Andska skupnost v zvezi s sklenitvijo pridružitvenega sporazuma z Evropsko unijo, in to navkljub notranjim težavam, s katerimi se je soočala,

D. ker morajo biti v pogajalskih smernicah za sklenitev prihodnjega sporazuma jasna navodila, da strani podpisujeta celosten sporazum, ki bo vseboval politični dialog, potreben za vsako resnično partnerstvo, in programe sodelovanja ter predvidel oblikovanje območja proste trgovine, ki bi v največji možni meri koristilo vsem državljanom obeh regij,

E. ker so se predsedniki Bolivije, Kolumbije, Ekvadorja in Peruja na srečanju dne 13. junija 2006 v Quitu pozitivno odzvali za zahteve, opredeljene v Dunajski deklaraciji, in so sklenili, da združijo svoje napore za povezovanje in spodbudijo proces v luči začetka pogajanj o pridružitvenem sporazumu med Andsko skupnostjo in EU,

F. ker je bilo oblikovanje čezatlantske Evro-latinskoameriške parlamentarne skupščine (Eurolat) odločilen korak pri krepitvi demokratične legitimnosti in za političen vidik odnosov med EU in Latinsko Ameriko, in še posebej odnosov med EU in Andsko skupnostjo, in ker bo s to skupščino omogočen trajen politični dialog med regijama,

G. ker se v pogajalskih smernicah za novi sporazum nikakor ne sme zanemariti ogromnega gospodarskega, političnega in socialnega primanjkljaja, s katerim se sooča večina andskih držav, ter razlik v razvoju med obema regijama in posebnosti gospodarskih odnosov znotraj Andske skupnosti,

H. ker je treba zagotoviti, da so instrumenti večletnih finančnih programov Evropske unije v skladu z uresničevanjem razvojnih ciljev tisočletja v andski regiji,

1. na Svet naslavlja naslednja priporočila:

a) pogajalski mandat naj neposredno zajema pravno podlago, na osnovi katere bodo potekala pogajanja o novem pridružitvenem sporazumu, in sicer člen 310 Pogodbe o ES v povezavi s prvim stavkom prvega pododstavka člena 300(2) in drugim pododstavkom člena 300(3);

b) v pogajalskem mandatu je treba jasno navesti, da bi moral biti eden izmed ciljev pridružitvenega sporazuma med EU in Andsko skupnostjo postopna vzpostavitev naprednega območja proste trgovine, političnega dialoga in sodelovanja ter spodbujanje trajnostnega človekovega razvoja, socialne kohezije, krepitve demokracije in pravne države ter doslednega spoštovanja človekovih, državljanskih, političnih in gospodarskih pravic, pri katerih je treba upoštevati tudi kulturne in okoljske vidike;

c) v pogajalskih smernicah je treba jasno izkazati podporo članicam Andske skupnosti v njihovih naporih za poglobitev regionalnega povezovanja na vseh področjih, z dajanjem prednosti sklenitvi sporazuma med regionalnimi bloki, pri čemer se ne bi izključilo diferencirane obravnave, ki jo zahteva razvoj povezovanja znotraj Andske skupnosti;

d) v smernicah je treba določiti osrednje teme, okoli katerih se bosta oblikovala program pogajanj in politični dialog, vključno s posodobitvijo ciljev in osredotočanjem na zadeve, kot so upravljanje in demokratična ureditev razmer; boj proti korupciji, nekaznovanju in terorizmu, še posebej tistemu, ki je povezan s trgovino z drogami in z organiziranim kriminalom; ohranjanje miru in varnosti ter krizno upravljanje; treba je vključiti tudi vprašanja, kot so zmanjševanje revščine, podpora socialni koheziji, migracije in medčloveške izmenjave; ter oblikovati konkretne ukrepe, še posebej za sprejetje skupnih stališč na mednarodni ravni in v okviru Združenih narodov;

e) v znak otipljive podpore procesu povezovanja v andski regiji in dvoregijskemu strateškemu partnerstvu EU-Latinska Amerika in Karibi se izmed poslancev Evropskega parlamenta in andskega parlamenta, ki sestavljata tudi Eurolat, imenuje člane skupnega parlamentarnega odbora EU-Andska skupnost;

f) prednostno je treba obravnavati ukrepe EU, zlasti tiste na področju izobraževanja in zdravstva;

g) spodbujati je treba strukturirano sodelovanje socialnih organizacij in civilne družbe pri pridružitvenem sporazumu in njegovem pogajalskem procesu, opredeliti mehanizme dialoga, zagotoviti preglednost in ustrezen dostop do informacij, predlagati redno organizacijo konferenc s predstavniki družbenih organizacij in civilne družbe tako v EU kakor v Andski skupnosti in slednjim dodeliti status opazovalcev na ministrskih srečanjih ter jim omogočili aktivno sodelovanje v zadevnih sektorskih forumih, odborih in pododborih;

h) v pogajalski mandat je treba zlasti vključiti dogovor, ki sta ga EU in Andska skupnost sklenili glede delitve odgovornosti v boju proti trgovini z drogami, okrepiti politični dialog na področju boja proti drogam in socialnih, gospodarskih in okoljskih posledic, ki bi jih povzročilo izvajanje predlaganih ukrepov, še posebej ukrepov za spodbujanje alternativnih zaposlitev in pridelkov ter njihovega dostopa na trg, ter posebnih mehanizmov nadzora, s katerimi bi omejili in postopoma zmanjšali zločine, ki so povezani s pranjem denarja in trgovino z drogami;

i) vključiti v prihodnji pridružitveni sporazum demokratično klavzulo in druge klavzule o socialnih vprašanjih (povezane z delavskimi pravicami, vključenimi v konvencije Mednarodne organizacije dela (ILO), s posebnim ozirom na Konvencijo 169 o domorodnih ljudstvih in pripadnikih plemen v neodvisnih državah, zaščito dostojnih delovnih pogojev, nediskriminacijo, enakopravnost med spoloma pri delu ter izkoreninjanje otroškega dela) in o okolju; izrecno je treba omeniti konkretne mehanizme, ki zagotavljajo izvajanje klavzul in še posebej trajnost in izboljšanje shem zaposlovalnih in okoljskih spodbud iz sheme splošnih preferencialov [4] (SGP), vključno z SGP Plus, zlasti z določitvijo letnega poročila Evropskemu parlamentu o nadaljnjem ukrepanju Komisije na tem področju;

j) v pogajalskih smernicah je treba upoštevati določbe v zvezi z razvojnim sodelovanjem v sklopu novega sporazuma, namenjenega uresničevanju razvojnih ciljev tisočletja, ob upoštevanju posebnosti andske regije, pri čemer je treba izhajati iz tega, da je za odpravljanje revščine v regiji bistvenega pomena usposabljanje ljudi, zaradi česar je treba posebno pozornost nameniti izobraževanju, raziskavam, znanosti in tehnologiji, kulturi, in sicer s spodbujanjem obsežnejše izmenjave na teh področjih, ter varovanju javnega zdravja in zaščiti ekosistemov in biološke raznovrstnosti;

k) treba je vztrajati pri tem, da se zagotovi skladnost politik v prid razvoja v skladu z načelom iz člena 178 Pogodbe o ES, s skupno izjavo Sveta in predstavnikov vlad držav članic v okviru Sveta ter Evropskega parlamenta in Komisije o razvojni politiki Evropske unije z naslovom "Evropsko soglasje o razvoju" [5] in s sklepi, ki jih je sprejel Svet za vključitev razvojih vprašanj v svoj proces odločanja [6];

l) poudarja, da morajo smernice v celoti upoštevati prednostni cilj odprave revščine, neenakosti, socialne izključenosti in vseh oblik diskriminacije, zlasti diskriminacije na podlagi spola in etničnega izvora, ter poudarja potrebo po splošni in enotni skupni razvojni strategiji in po politiki, ki zagotavlja enake možnosti za delo in boljše pogoje za življenje in delo za vse, vključno z ekonomskimi in kulturnimi pravicami za avtohtone prebivalce, ter prednostni cilj večjega dostopa do izobraževanja in zdravstva;

m) zahteva, da se okrepijo notranji mehanizmi in skupni ukrepi v okviru pridruževanja, da se čim bolj izkoristijo razvojne strategije in spodbuja načrtovanje skupnega razvoja, zlasti za priseljeno prebivalstvo, ki prebiva v EU;

n) opozarja, da so tuje naložbe bistveni dejavnik gospodarskega razvoja obeh regij, in poudarja, da bi bilo treba od evropskih podjetij, ki vlagajo v Andsko skupnost, pričakovati, da bodo glede pogojev dela in vlaganj spoštovala enake standarde, kot veljajo v EU, in da bi morala biti pravna varnost vlagateljev zajamčena na podlagi mednarodnega zasebnega prava in ob popolnem spoštovanju načela nacionalne suverenosti nad naravnimi viri;

o) v zvezi z vprašanjem preseljevanja je treba v prihodnji sporazum vključiti določbe za utrditev temeljnih, delovnih in državljanskih pravic zakonitih migrantov, še posebej kar zadeva njihovo socialno zaščito in ne glede na to, kje se nahajajo, ter opredeliti mehanizme za enostavnejše, cenejše, bolj pregledne in zanesljivejše finančne transakcije, hkrati pa je treba preučiti tudi osnovne vzroke za preseljevanje;

p) predvideti je treba podporo andskemu regijskemu povezovanju - še posebej integraciji fizične, prometne, komunikacijske in energetske infrastrukture - v okviru ciljev prihodnjega mandata delovanja Evropske investicijske banke v Latinski Ameriki in Aziji, na način, da bodo dejavnosti te institucije učinkovito dopolnjevale nov sporazum;

q) v pogajalskih smernicah je treba upoštevati okrepljeno podporo EU integraciji andskih držav ter reformam in okrepitvi zakonodajnega okvira in institucij za njihovo večjo učinkovitost, zastopanost in legitimnost, še posebej kar zadeva odpravo ovir na področju trgovine, prostega pretoka oseb, skupnih politik in usklajevanja zakonodaj, pri čemer je treba upoštevati evropske izkušnje v zvezi s strukturnimi, regionalnimi in kohezijskimi skladi;

r) v pogajalskem mandatu je treba določiti, da se na začetku pogajanj predstavi študijo o socialnih in okoljskih učinkih, ki bo referenčna pri načrtovanju pogajanj;

s) sklene naj se celosten in uravnotežen pridružitveni sporazum z Andsko skupnostjo, ki bo temeljil na treh stebrih: političnem in institucionalnem poglavju za krepitev demokratičnega dialoga in političnega sodelovanja, poglavju o sodelovanju za pospeševanje trajnostnega gospodarskega in družbenega razvoja ter trgovinskem poglavju, ki bo v celoti upošteval posebne razvojne cilje držav Andske skupnosti;

t) v pogajalskih smernicah je treba predvideti postopno in vzajemno liberalizacijo trgovine pod pogoji pravičnosti in vzajemne koristi na temelju komplementarnosti in solidarnosti, da bi prihodnji sporazum zmanjšal neenakosti, ki obstajajo med Evropsko unijo in Andsko skupnostjo, kot tudi med državami znotraj slednje; zato je potrebno predvideti posebno, diferencirano in prožno obravnavo po dogovorjeni časovni shemi in to na podlagi obvez pri regijskem povezovanju in ob upoštevanju napredka, ki so ga andske države dosegle na področju konkurenčnosti, izhajajoč iz premise, da je treba odločno podpirati preoblikovanje proizvodnega sektorja in konkurenčnost andskih gospodarstev z ukrepi razvojnega sodelovanja in prenosom tehnologije, vključitvijo nacionalnih zahtev v predpise o poreklu in oblikovanjem programov sodelovanja in tehnične pomoči, kar mora vse potekati s hkratnim oblikovanjem stabilnega pravnega okolja, ki jamči varnost naložb in gospodarskih ter trgovinskih odnosov med stranema;

u) pogajanja o območju proste trgovine med EU in Andsko skupnostjo naj se obravnava kot ključna za okrepitev vloge EU kot trgovinske in naložbene partnerice Latinske Amerike ter za okrepitev medcelinskega povezovanja in jih je treba zaključiti v kontekstu, ki ga zaznamuje širjenje dvostranskih trgovinskih sporazumov z ZDA in predlog o ameriškem območju proste trgovine, katerega pobudnik so ZDA;

v) upošteva naj se dejstvo, da je sklenitev pridružitvenega sporazuma z Andsko skupnostjo, ki vzpostavlja Evro-latinskoameriško celovito medregionalno pridružitveno območje, prednostni strateški cilj za zunanje odnose EU v mednarodnem okolju, ki ga označujejo vse večja soodvisnost, gospodarska rast, nastajanje novih gospodarskih sil in vrsta svetovnih izzivov, ki presegajo nacionalne meje, kot so varnost, upravljanje svetovnega gospodarstva, okolje in zmanjševanje revščine;

w) zaveže naj se ustanovitvi Evro-latinskoameriškega celovitega medregionalnega pridružitvenega območja ob popolnem spoštovanju novega mehanizma preglednosti STO ter pravic in dolžnosti, ki izhajajo iz STO, zlasti iz člena XXIV Splošnega sporazuma o carinah in trgovini in člena V Splošnega sporazuma o trgovini s storitvami, kar bi prispevalo k okrepitvi večstranskega trgovinskega sistema;

x) vzdržati se je treba vključevanju kakršnih koli določb, ki sklenitev sporazuma med EU in Andsko skupnostjo izrecno ali posredno pogojujejo s predhodnim zaključkom kroga pogajanj STO, ne da bi se izključila možnost, da se v ustreznem roku v sporazum vključi tiste rezultate delovnega programa iz Dohe, ki so združljivi s prvim ciljem partnerstva med EU in Andsko skupnostjo, kar bo dokaz otipljive in odločne podpore regionalnemu povezovanju andskih držav;

y) doseže naj se enoten in nedeljiv trgovinski sporazum, ki bo presegel sedanje in prihodnje obveznosti pogajalskih strank v STO in bo v prehodnem obdobju v skladu z zahtevami STO vzpostavil Evrolatinskoameriško celovito medregionalno pridružitveno območje, ki bo brez izključitve katerega od sektorjev upošteval razvojno razsežnost in posebno občutljivost nekaterih proizvodov na način, ki bo čim manj omejevalen;

z) posebno pozornost naj se nameni skupni oceni EU in Andske skupnosti o regionalnem gospodarskem povezovanju Andske skupnosti, s čimer so povezani številni pomembni konkretni operativni sklepi, katerih namen bo krepitev, razvoj in dopolnitev carinske unije Andske skupnosti in njenega skupnega notranjega trga, oboje pa je bistvenega pomena pri usklajevanju in dokončnem oblikovanju učinkovitega območja proste trgovine med obema regijama;

aa) posebna pozornost naj se kot pomembnemu koraku za uspešni razvoj pogajanj posveti pobudam, ki jih načrtuje Andska skupnost za poglobitev regionalnega gospodarskega povezovanja, zlasti tistim v zvezi s tarifami, ki veljajo za proizvode iz EU, s poenostavitvijo in harmonizacijo carinskih režimov, kot tudi na področju storitev in čezmejnega cestnega prometa;

ab) ponudijo naj se pomembne nove priložnosti za dostop do kmetijskega trga, ki je ključnega pomena za razvoj Andske skupnosti, ob upoštevanju, da mora biti raven prožnosti EU v kmetijskem sektorju odvisna tudi od napredka na drugih področjih, kot je dostop do trga nekmetijskih proizvodov in storitev, pa tudi od napredka glede drugih vprašanj s kmetijskega področja, ne le od dostopa do trga;

ac) upošteva naj se pomen zagotavljanja splošnega dostopa do ključnih storitev in nacionalne pravice do pravnega urejanja in zato naj se previdno nadaljuje s pogajanji o liberalizaciji trgovine s storitvami v skladu s členom V GATS, ki bi dejansko prinesla izboljšave pri doslej sprejetih in izvedenih obveznosti v zvezi z liberalizacijo, upošteva pa naj se tudi potreba po jasnem in predvidljivem pravnem okviru; izogiba naj se ponujanju ali sprejemanju zahtev na področju javnega zdravja in izobraževanja;

ad) ob upoštevanju dejstva, da se mehanizmi reševanja sporov, vključeni v podobne trgovinske sporazume, ki jih je Komisija podpisala s tretjimi državami, ne uporabljajo učinkovito, naj se Komisijo pozove, da predlaga nove zamisli za razvoj bolj učinkovitega dvostranskega instrumenta reševanja sporov na katerem koli področju v zvezi z območjem proste trgovine;

ae) skrbno naj se preuči potrebo tako EU kot tudi Latinske Amerike, da si načeloma prizadevata za konvergenco različnih sporazumov, ki so v veljavi med obema regijama ali o njih potekajo pogajanja, da se prepreči vse večje prekrivanje številnih dvostranskih, regionalnih in večstranskih zavez ter sklopov predpisov o liberalizaciji v Latinski Ameriki, kar bi povzročilo nezaželene ovire za trgovino in za tok naložb;

af) v pogajalskih smernicah je treba predvideti podporo sistemu za spodbujanje ustanavljanja malih in srednje velikih podjetij, ki so ključnega pomena za gospodarski razvoj ter za ustvarjanje delovnih mest in socialno blaginjo; v boju proti brezposelnosti je treba zagotoviti razvoj malih in srednje velikih podjetij z omogočanjem posojil pod ugodnimi pogoji in oblikovati programe podpore podjetjem na področju inovacij;

(ag) Komisijo je treba pozvati, naj Parlament redno obvešča, po potrebi zaupno, o osnutku pogajalskih smernic in o pogajalskih smernicah, ki bodo končno sprejete;

2. naroči svojemu predsedniku, naj to priporočilo posreduje Svetu in v vednost Komisiji ter vladam in parlamentom držav članic Evropske unije in Andske skupnosti.

[1] UL C 140 E, 13.6.2002, str. 569.

[2] UL C 103 E, 29.4.2004, str. 543.

[3] UL C 296 E, 6.12.2006, str. 123.

[4] Uredba Sveta (ES) št. 980/2005 z dne 27. junija 2005 o uporabi sheme splošnih tarifnih preferencialov (UL L 169, 30.6.2005, str. 1).

[5] UL C 46, 24.2.2006, str. 1.

[6] Sklepi Sveta za splošne zadeve in zunanje odnose s 16. in 17. oktobra 2006, dokument št. 13735/06.

--------------------------------------------------